हिरासत में मौत : कुछ दिन में पूरी होगी जांच  
उमर अब्दुल्ला ने सोपोर में एक युवक की कथित तौर पर हिरासत में मौत के मामले में कुछ दिन में जांच पूरी होने का आश्वासन दिया है।
जम्मू-कश्मीर के मुख्यमंत्री उमर अब्दुल्ला ने सोपोर में एक युवक की कथित तौर पर हिरासत में मौत के मामले में कुछ दिन में जांच पूरी होने का आश्वासन दिया है।  हालांकि उन्होंने कहा कि सरकार जल्दबाजी में कोई कार्रवाई नहीं करेगी।  उमर ने एक समारोह के इतर संवाददाताओं से कहा, मैं मामले से जुड़े दस्तावेज चाहता हूं। मैं इसे कुछ दिनों के भीतर पूरा करना चाहता हूं, सप्ताहों में या महीनों में नहीं। बारामूला के सोपोर में कल 28 वर्षीय नाजिम राशिद की कथित तौर पर पुलिस हिरासत में मौत हो गई थी। उसे एक दिन पहले, पिछले सप्ताह हुई एक आतंकवादी की मौत के मामले में पूछताछ के लिए हिरासत में लिया गया था।  उमर ने कहा कि दोषियों के खिलाफ कार्रवाई की जाएगी और इस मामले में जांच के आदेश दे दिए गए हैं कि युवक की मौत किन परिस्थितियों में हुई। इस मामले में अब तक एक अधिकारी समेत तीन पुलिसकर्मियों को निलंबित किया जा चुका है।  उन्होंने बताया कि इस संबंध में हत्या का मामला भी दर्ज कर दिया गया है। यह पूछे जाने पर कि क्या इस मामले में अब तक किसी की गिरफ्तारी हुई है, उन्होंने कहा, हमें थोड़ा समय दीजिए, ताकि जल्दबाजी में ऐसा कुछ भी न हो, जिससे यह मामला प्रभावित हो। कुलगाम में एक महिला के साथ कथित दुष्कर्म के मामले में जांच में प्रगति के बारे में उन्होंने कहा कि जांच काफी आगे पहुंच चुकी है। उन्होंने कहा, हमें कुछ अहम जानकारी मिली है, जिसे हम एक या दो दिन में आपके साथ साझा करेंगे।